– কারেক্ট পদুচেরির কাছে পৌঁছে যাবে; কিন্তু পদুচেরি অবধি পৌঁছবে না। ষাট-সত্তর কিমি আগেই থেমে যাবে। আর রাখহরি ঘোষাল চাইবেও না জাহাজ নিয়ে পদুচেরি বন্দর অবধি পৌঁছতে, কারণ বন্দরে ইংরাজ গুপ্তচর থাকার আশঙ্কা আছে। তাই জাহাজ, জর্জ দ্য স্যাভিওর এখন পদুচেরি থেকে মাইলষাটেক দূরে থেমে আছে। অপেক্ষা করছে একটি ফরাসি নাওয়ের, যেটি কিছুক্ষণের মধ্যে এসে উপস্থিত হবে রাখহরি ঘোষাল ও চট্টরাজকে উদ্ধার করতে। এই একটি মাত্র নাও জর্জের যাত্রাকালে পদুচেরি বন্দর থেকে রওনা দিয়েছিল। আলকাতরাবোঝাই নাও। আগুন লাগানোর জন্য ভারি উপযুক্ত জিনিস। একটি পিপে উপুড় করলেই জর্জকে যথেষ্ট ঝলসে দেওয়া সম্ভব। ফরাসি নাওটি যান্ত্রিক গোলযোগের অজুহাত নিয়ে পদুচেরিতে ফিরে আসে। এই নাওতেই লুকিয়ে আছে নৃপেণ ও রাখহরি। আর নাওয়ে একটি কি দুটি আলকাতরার পিপে ফাঁকা। সম্ভবত বন্দরে প্রবেশের মুখেই আর রাখহরি ফরাসি নাওটি ত্যাগ করে বাকি পথ সাঁতরে নেয়।